കോടതിയില് മാദ്ധ്യമ പ്രവര്ത്തകര്ക്ക് നേരെ അഭിഭാഷകരുടെ അതിക്രമം തിരുവനന്തപുരം: വഞ്ചിയൂര് കോടതി വളപ്പില് വീണ്ടും മാദ്ധ്യമപ്രവര്ത്തകര്ക്ക് നേരെ അഭിഭാഷകരുടെ കൈയേറ്റം.മാദ്ധ്യമ പ്രവര്ത്തകനായിരുന്ന കെ.എം. ബഷീറിനെ കാറിടിച്ച് കൊലപ്പെടുത്തിയെന്ന കേസില് കോടതിയില് ഹാജരായ പ്രതികളായ ശ്രീറാം വെങ്കിട്ടരാമന്റെയും വഫയുടേയും ചിത്രം പകര്ത്തിയതിനാണ് കൈയേറ്റം ചെയ്തത്. സംഭവവുമായി ബന്ധപ്പെട്ട് കണ്ടാലറിയാവുന്ന 20 അഭിഭാഷകര്ക്കെതിരെ കേസെടുത്തു. കൂടാതെ വഫയുടെ പരാതിയില് ചിത്രമെടുത്തതിന് മാദ്ധ്യമപ്രവര്ത്തകര്ക്കെതിരെയും കേസെടുത്തു. സിറാജ് ദിനപത്രം ഫോട്ടോഗ്രാഫര് ടി.ശിവജി കുമാറിനെ കോടതി വളപ്പില് തടഞ്ഞുവെച്ച് മൊബൈലും തിരിച്ചറിയല് കാര്ഡും തട്ടിയെടുത്തു. ശിവജിയെ പൊലീസ് എത്തി വഞ്ചിയൂര് സ്റ്റേഷനിലേക്ക് മാറ്റുകയായിരുന്നു. അഭിഭാഷകര് സംഘടിച്ചെത്തി വഞ്ചിയൂര് പൊലീസ് സ്റ്റേഷനിലും സംഘര്ഷം സൃഷ്ടിച്ചു.സ്റ്റേഷനിലെത്തിയ പത്രപ്രവര്ത്തക യൂണിയന് ഭാരവാഹികള്ക്ക് നേരെയും കൈയേറ്റ ശ്രമമുണ്ടായി. സംഭവം ഇങ്ങനെ ഉച്ചയോടെയാണ് ശ്രീറാം വെങ്കിട്ടരാമനും വഫയും ഒന്നാം അഡിഷണല് ജില്ലാ സെഷന്സ് കോടതിയില് ഹാജരായത്.പ്രതികള് തിരികെയിറങ്ങുമ്ബോള്, ബഷീറിന്റെ സഹപ്രവര്ത്തകന് കൂടിയായിരുന്ന ഫോട്ടോഗ്രാഫര് ശിവജി അവരുടെ ചിത്രങ്ങള് മൊബൈല് കാമറയില് പകര്ത്തി. മറ്റേതോ കേസിലെ പ്രതികളുമായി എത്തിയ സി.ഐ എന്തിനാണ് ഫോട്ടോ എടുക്കുന്നതെന്ന് ആക്രോശിച്ചു.ഇത് കേട്ട് അഭിഭാഷകര് സംഘടിച്ച് ആക്രമിക്കുകയായിരുന്നു.എടുത്ത ചിത്രങ്ങള് ഡിലീറ്റ് ചെയ്യിച്ചു. സംഭവം അറിഞ്ഞെത്തിയ പത്രപ്രവര്ത്തക യൂണിയന് ജില്ലാ പ്രസിഡന്റ് സുരേഷ് വെള്ളിമംഗലത്തിന് നേരെയും അസഭ്യവര്ഷം നടത്തി.വഞ്ചിയൂര് പൊലീസ് ഇരുവരെയും ജീപ്പില് സ്റ്റേഷനില് എത്തിക്കുകയായിരുന്നു. പിന്നാലെ, വഞ്ചിയൂര് സ്റ്റേഷനില് പൊലീസ് സാന്നിധ്യത്തിലും മാദ്ധ്യമപ്രവര്ത്തകര്ക്ക് നേരെ കൈയേറ്റ ശ്രമമുണ്ടായി. കൂടുതല് പൊലീസ് എത്തി തടയുകയായിരുന്നു. അഭിഭാഷകര്ക്കെതിരെ ഫോട്ടോഗ്രാഫര് ശിവജി വഞ്ചിയൂര് പൊലീസില് പരാതി നല്കിയിട്ടുണ്ട്. ഫോണ് പൊലീസ് ഇടപെട്ടാണ് തിരികെ വാങ്ങി നല്കിയത്. പത്രപ്രവര്ത്തക യൂണിയനും പൊലീസില് പരാതി നല്കി. വഞ്ചിയൂര് കോടതി വളപ്പില് ഏതാനും വര്ഷം മുന്പ് ഉണ്ടായ തര്ക്കത്തെ തുടര്ന്ന് അഭിഭാഷകരുടെ ആക്രമണത്തില് മാദ്ധ്യമപ്രവര്ത്തകര്ക്ക് പരിക്കേറ്റിരുന്നു. ബഷീര് കൊലപാതകം: ശ്രീറാമും വഫയും കോടതിയില് ഹാജരായി സിറാജ് പത്രത്തിന്റെ തിരുവനന്തപുരം ബ്യൂറോ ചീഫ് ആയിരുന്ന കെ.എം. ബഷീറിനെ കാറിടിച്ച് കൊലപ്പെടുത്തിയ കേസിലെ പ്രതികളായ ഐ.എ.എസ് ഉദ്യോഗസ്ഥന് ശ്രീറാം വെങ്കിട്ടരാമനും സുഹൃത്ത് വഫ നജീബും ഇന്നലെ രണ്ടാം അഡിഷണല് ജില്ലാ സെഷന്സ് ജഡ്ജി മിനി എസ്. ദാസിനു മുന്നില് ഹാജരായി. പ്രതികള്ക്കെതിരായ കുറ്റപത്രത്തിന്റെ നിയമ സാധുതയെ സംബന്ധിച്ചുളള പ്രാരംഭ വാദമാണ് ഇനി നടക്കാനുളളത്. വാദം പൂര്ത്തിയായ ശേഷം കുറ്റപത്രം നിലനില്ക്കുമെങ്കില് കോടതി വായിച്ച് കേള്പ്പിക്കും. പ്രാരംഭ വാദത്തിനായി കേസ് സെപ്തംബര് 24ന് പരിഗണിക്കും. 2019 ആഗസ്റ്റ് മൂന്നിന് പുലര്ച്ചെയാണ് വെളളയമ്ബലം മ്യൂസിയം റോഡില് ബഷീര് കൊല്ലപ്പെട്ടത്. അമിതമായി മദ്യപിച്ചിരുന്ന ശ്രീറാം വെങ്കിട്ടരാമന് ഓടിച്ച കാറിടിച്ചാണ് കൊല്ലപ്പെട്ടത്. ഒപ്പമുണ്ടായിരുന്ന വഫയുടെ പ്രേരണയില് ശ്രീറാം അമിത വേഗത്തില് കാറോടിച്ച് അപകടമുണ്ടാക്കിയെന്നാണ് കേസ്. പ്രതികള്ക്കെതിരെ മനപൂര്വ്വമല്ലാത്ത നരഹത്യ കുറ്റമാണ് ചുമത്തിയത്.